Det skabte stor omtale, da nordmanden Shaka Ameen i oktober fik beslaglagt sin nyindkøbte Lamborghini efter at have kørt for stærkt på Hirtshalsmotorvejen. Nu er dommen faldet i sagen, hvor politiet mener, at den 32-årige nordmand kørte med 236 kilometer i timen. Shaka Ameen er kendt skyldig i vanvidskørsel. Hvad straffen bliver, får han først at vide fredag 18. februar, men han risikerer både at miste Lamborghinien og komme 20 dage i fængsel. Vil anke til Landsretten 32-årige Shaka Ameen er ikke just glad for dommen. Han nægter at have kørt så hurtigt, som politiet siger. - Der blev vist en video af den civile bil, som fulgte efter mig, og i den video kan man se, at jeg holder en fart på i gennemsnit 150 kilometer i timen, siger han. Han synes, at der er for meget tvivl i sagen, til at han bør kunne dømmes, men han respekterer dommen. - Jeg er ikke tilfreds med at være blevet dømt skyldig. Jeg kommer til at anke til Landsretten, siger han. Kritiserer de danske regler Shaka Ameen var på vej fra Tyskland til Norge i sin spritnye Lamborghini til tre millioner kroner den dag oktober, men bilen nåede altså ikke frem til Stavanger. I stedet blev den sat bag lås og slå på politiets lager i Aalborg Øst. Nye regler for vanvidsbilisme betyder nemlig, at politiet kan beslaglægge et køretøj, hvis føreren kører hurtigere end 200 kilometer i timen. Shaka Ameen har tidligere kritiseret de danske regler. Se indslaget her:

Opsummering:
Norske Shaka Ameen er fredag fundet skyldig i vanvidsbilisme ved retten i Hjørring. Han nægter fortsat at have kørt over 200 kilometer i timen.